เยาวชนไทยคว้าเหรียญฝีมือยอดเยี่ยม จากการแข่งขันฝีมือแรงงานนานาชาติ สหพันธ์สาธารณรัฐเยอรมนี
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานได้จัดเยาวชนไทยเข้าร่วมการแข่งขันฝีมือแรงงานนานาชาติ ครั้งที่ 46 (WorldSkills Competition 2022 Special Edition) ณ เมืองชตุทท์การ์ท สหพันธ์สาธารณรัฐเยอรมนี ซึ่งเป็นสนามที่ 2 ที่ประเทศไทยส่งเยาวชนเข้าร่วมแข่งขัน ในสาขาเมคคาทรอนิกส์ โดยส่ง 2 ตัวเเทนเยาวชนไทย คือนายณัฐวัสส์ ทองพินิจกุล และนายชุติเดช ทองพินิจกุล ลงแข่งขันและสามารถทำผลงานได้ดี จนสามารถคว้าเหรียญฝีมือยอดเยี่ยม จากการแข่งขันฝีมือแรงงานนานาชาติ ครั้งที่ 46 มาได้ โดยเหรียญทอง เป็นของญี่ปุ่น เหรียญเงินเป็นของไต้หวัน และเหรียญทองแดง เป็นของกาหลีใต้ อินเดีย สวิส และประเทศไทยคว้าเหรียญฝีมือยอดเยี่ยมมาครอง โดยมีประเทศที่ได้รับเหรียญฝีมือยอดเยี่ยมอีก 7 ประเทศ ได้แก่ ฮ่องกง สิงคโปร์ ฮังการี โคลอมเบีย เยอรมัน ออสเตรียและโปรตุเกส ซึ่งการแข่งขันครั้งนี้มีทั้งหมด 26 ประเทศ ขณะนี้การแข่งขัน WorldSkills ครั้งที่ 46 ยังไม่จบ พึ่งผ่านไปเพียง 2 สาขา จากการที่ไทยส่งเข้าแข่งขันทั้งหมด 10 สาขา ดังนั้นจึงยังมีความหวังและขอเชิญชวนชาวไทยร่วมส่งกำลังใจให้กับตัวแทนเยาวชนไทยที่จะลงสนามแข่งขันครั้งต่อไปทั้ง 10 คน ขอทำให้เต็มที่และเก็บเกี่ยวประสบการณ์มาพัฒนาตนเองและคว้าชัยชนะกลับมาเมืองไทย โอกาสนี้ขอบคุณภาครัฐและภาคเอกชนที่ร่วมสนับสนุนการแข่งขันในครั้งนี้ เพราะการแข่งขันฝีมือแรงงานถือเป็นกำลังสำคัญในการพัฒนากำลังแรงงานของประเทศด้านนายประทีป ทรงลำยอง อธิบดีกรมพัฒนาฝีมือแรงงาน (กพร.) กล่าวว่า เหรียญฝีมือยอดเยี่ยม เป็นเหรียญที่มอบให้แก่ผู้เข้าแข่งขันที่มีคะแนนผ่านเกณฑ์มาตรฐานที่เวทีการแข่งขันกำหนดไว้ ดังนั้น เยาวชนไทยที่คว้าเหรียญนี้มาได้ ถือว่ามีระดับทักษะฝีมือที่ได้มาตรฐานในเวทีโลก ซึ่งมีอีกหลายประเทศต้องกลับบ้านมือเปล่า แต่อย่างไรก็ตาม กรมจะถอดบทเรียนและนำมาปรับปรุงและพัฒนาทักษะฝีมือให้แก่แรงงานไทย ส่วนสนามแข่งขันที่เยอรมนี ประเทศไทยยังส่งเยาวชนเข้าร่วมการแข่งขันอีก 2 สาขาคือ สาขาเครื่องจักรกล CNC (เครื่องกลึง) มีนายณัฐวุฒิ เพ็ชรงาม เป็นตัวแทน และสาขาเครื่องจักรกล CNC (เครื่องกัด) มีนายสุทธิศักดิ์ อู่เล็ก เป็นตัวแทน แข่งขันระหว่างวันที่ 10 - 15 ตุลาคม 2565 ผู้สนใจสามารถติดตามข่าวสารการแข่งขันได้ที่ https://www.facebook.com/worldskillsthailand